Mhux ser nieħodlok wisq mill-ħin tiegħek, Prim Ministru. Nirringrazzjak talli għoġbok tkellem lill-Kummissarju tal-Pulizija dwar is-sigurtà tiegħi u dwar is-sigurtà tal-ġurnalisti. Forsi hawn min igħid li m'għandniex għalfejn noqgħodu nirringrazzja lil min jaqdi dmiru f'xogħolu. Iżda jien ma naqbel xejn ma' dan. Il-gratitudni għandha dejjem titlissen. Paradossalment għandna aktar sigurtà għall-ġurnalisti fil-pajjiż bis-saħħa tal-qtil ta' Daphne Caruana Galizia. U waħda mir-raġunijiet għal dan insibuha fil-fatt li kellha ssir inkjesta dwar il-qtil tagħha li tatna tagħlima importanti. L-ewwel tagħlima hi li dmir ewlieni tal-gvern huwa dak li jħares is-sigurtà tal-ġurnalisti, b'mod partikolari dawk li huma kritiċi tiegħu. Nittama li l-intervent li int għamilt iservi ta' xprun biex l-awtoritajiet kompetenti jkomplu jirsistu. Hemm imbagħad rakkomandazzjoni oħra li ngħatalek mill-Imħallfin tal-inkjesta u int tinsab fil-pożizzjoni li twettaqha. Sur Prim Ministru jeħtieġ li l-mezzi tax-xandir u l-propagandisti tal-partit tiegħek ma jibqgħux ixerrdu l-mibgħeda. Għandek minnufih twaqqafhom milli jkomplu idawwru l-kliem, jivvintaw l-istejjer u jużaw il-kameras u l-mikrofoni tagħhom biex jagħtu fastidju lill-kritiċi tiegħek u biex iqarrqu dwar l-intenzjonijiet veri tal-avversarji tiegħek billi jgħidu li dawn huma msejsa fuq tradiment lejn il-pajjiż. Dan il-qerq fil-konfront tal-avverserji politiċi għandu jieqaf u kull min jidħol għall-ħajja politika jista' jitkellem għan-nom tiegħu stess. Dawn il-metodi qarrieqa qed jiġu applikati wkoll fil-konfront ta' ġurnalisti, attivisti u kritiċi li jikkritikawk jew li jinvestigaw l-imġiba tal-gvern tiegħek b'sens ta' dover u lealtà lejn il-pajjiż. L-istess lealtà li wieħed jifhem li tispirak biex isservi fir-rwol li għandek. Aħna wkoll għandna rwol li hu ispirat mid-dover pubbliku. Iżda aħna la aħna armati bl-għodda tal-propaganda li għandek int u lanqas irridu li nkunu armati b'din l-għodda. Kif sħaqt int stess, l-atti ta' qerq fil- websites , bl- emails foloz u bit-theddid, l-użu ta' propaganda partiġġjana biex tinxtered il-mibgħeda "m'huwiex aċċettabbli f'demokrazija". Dan huwa wkoll perikoluż u dan il-fatt huwa diġà konfermat. L-Imħallfin tal-inkjesta dwar il-qtil ta' Daphne Caruana Galizia kkonkludew li l-mibgħeda li nxterdet, b'mod partikolari permezz tal-media soċjali, li ppruvat tiskredita lil Daphne, spiċċa biex iżolaha u kompla żied il-perikli għaliha. Dak li seħħ erba' snin ilu u dak li seħħ qabel dan iż-żmien ma jistax jissewwa'. Iżda tista' tagħmel il-ħila tiegħek kollha biex dak li seħħ ma jerġax iseħħ. L-irjus diġà bdew jisħnu issa li l-elezzjoni ġenerali tinsab fil-qrib. Dmirek hu li tara li l-poplu jkollu s-sigurtà kollha li jkun jeħtieġ u li l-ġurnalisti jgawdu minn din is-sigurtà ukoll. Manuel Delia Kelma tal-aħħar. Dmir it-TVM huwa dak li jkun fiċ-ċentru tal-ġurnaliżmu indipendenti. Hekk jixraq għal pajjiżna u għad-demokrazija tagħna.